A BIZOTTSÁG (EU) 2022/101 VÉGREHAJTÁSI HATÁROZATA

(2022. január 24.)

a Holland Királyságnak az 1925/2006/EK európai parlamenti és tanácsi rendelet 12. cikkével összhangban bejelentett, a kisgyermekeknek szánt italokról és a kisgyermekeknek szánt tejről szóló rendelettervezetéről

(az értesítés a C(2022) 313. számú dokumentummal történt)

(Csak a holland nyelvű szöveg hiteles)

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti és tanácsi rendeletre (1) és különösen annak 11. cikke (2) bekezdésének b) pontjára és 12. cikkére,

mivel:

(1) A vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló 1925/2006/EK rendelet közösségi rendelkezés hiányában előírja többek között a bizonyos egyéb anyagok meghatározott élelmiszerek előállítása során való felhasználásának tilalmára vagy korlátozására vonatkozó új nemzeti rendelkezésekről való értesítést és azok értékelését.

(2) A holland hatóságok 2020. július 28-án az 1925/2006/EK rendeletnek a 11. cikke (2) bekezdésének b) pontjával összefüggésben értelmezett 12. cikkében meghatározott eljárásnak megfelelően értesítették a Bizottságot az egy és három év közötti kisgyermeknek italként való fogyasztásra szánt, legalább egy vagy több hozzáadott vitamint, ásványi anyagot vagy egyéb anyagot tartalmazó, tehén- vagy kecsketejfehérje-alapú élelmiszerekről szóló rendelettervezetről (a kisgyermekeknek szánt italokról és a kisgyermekeknek szánt tejről szóló termékrendelet).

(3) A rendelettervezet 1. cikke meghatározza a „kisgyermekeknek szánt ital” és a „kisgyermekeknek szánt tej” fogalmát.

(4) A rendelettervezet 3. és 4. cikke követelményeket állapít meg a „kisgyermekeknek szánt ital” és a „kisgyermekeknek szánt tej” összetételére vonatkozóan, beleértve az 1925/2006/EK rendelet 2. cikkének (2) bekezdése értelmében vett bizonyos egyéb anyagok használatára vonatkozó korlátozásokat is.

(5) A rendelettervezet 3. cikke a fehérjék, a zsírok és a szénhidrátok összetételére vonatkozóan az (EU) 2016/127 felhatalmazáson alapuló bizottsági rendelet (2) II. mellékletében meghatározottak szerinti minimumkövetelményeket ír elő.

(6) A rendelettervezet 4. cikke továbbá úgy rendelkezik, hogy bizonyos egyéb anyagok tekintetében az (EU) 2016/127 felhatalmazáson alapuló rendelet II. mellékletében meghatározott összetételi követelmények alkalmazandók.

(7) A holland hatóságok szerint az intézkedéstervezet az emberi egészség védelme szempontjából indokolt. A holland hatóságok pontosabban azzal érvelnek, hogy annak biztosítása érdekében, hogy a kisgyermekek biztonságos mennyiségben fogyasszanak „egyéb anyagokat”, a „kisgyermekeknek szánt italoknak” és a „kisgyermekeknek szánt tejnek” ugyanazon összetételi követelményeknek kell megfelelniük az „egyéb anyagok” tekintetében, mint amelyeket az anyatej-kiegészítő tápszerekre vonatkozó harmonizált jogszabályok előírnak.

(8) A 609/2013/EU európai parlamenti és tanácsi rendelet (3) 12. cikkének megfelelően – amely előírja a Bizottság számára annak elemzését, hogy szükség van-e különös rendelkezésekre a kisgyermekeknek szánt tejalapú italokra és hasonló termékekre vonatkozóan – a Bizottság 2016. március 31-én jelentést (4) fogadott el. Ez a jelentés arra a következtetésre jutott, hogy nincs szükség különös rendelkezésekre ezen élelmiszercsoportra vonatkozóan, mivel az uniós élelmiszerjog általános kereteinek helyes és teljes alkalmazásával megfelelően szabályozható a kisgyermekeknek szánt tejalapú italok összetétele és az e termékek jellemzőiről szóló közlések. E következtetéseket a Bizottság az Európai Élelmiszerbiztonsági Hatóság (a továbbiakban: Hatóság) kisgyermekeknek szánt tápszerekről szóló, 2013-as véleményére (5) alapozta, amelyben a Hatóság megjegyezte, hogy e termékek „nem töltenek be egyedi szerepet”, és „nem tekinthetők a kisgyermekek táplálkozási igényeinek kielégítéséhez szükségesebbnek” más olyan élelmiszereknél, amelyek a normál étrendjük részét képezhetik.

(9) Ezért 2016. július 20-tól a kisgyermekeknek szánt tejalapú italok normál élelmiszernek minősülnek, így azokra kizárólag az uniós élelmiszerjog horizontális szabályai vonatkoznak.

(10) Ha egy tagállam kereskedelmi akadályt állít fel, az nem sértheti a Szerződés 34. és 36. cikkét, valamint az elérendő célhoz képest megfelelőnek és arányosnak kell lennie. Ami az arányosságot illeti, az intézkedés nem lépheti túl a jogos cél hatékony védelméhez szükséges mértéket.

(11) A holland hatóságok nem szolgáltatnak semmilyen tudományos bizonyítékot azon érvük alátámasztására, hogy nemzeti szinten további szabályokat kell elfogadni, valamint nem bizonyítják és nem támasztják alá, hogy az emberi egészséget érintő kockázatok merülnének fel, ha a „kisgyermekeknek szánt italok” és a „kisgyermekeknek szánt tej” nem felelne meg az említett összetételi követelményeknek. Ehelyett kifejtik, hogy folyamatban van a Holland Egészségügyi Tanácsnak az étrendi normákra, valamint a születés és a kétéves kor közötti gyermekek étrendjére vonatkozóan végzett kutatása, és ennek eredményei és ajánlásai alapján megfontolják majd a rendelettervezet esetleges kiigazítását.

(12) Ezenfelül a holland hatóságok nem szolgáltattak olyan tudományos bizonyítékot, amely megkérdőjelezné a Hatóság 2013-as tudományos szakvéleményét (6), amelyre a Bizottság a 2016-ban elfogadott jelentésében szereplő következtetéseit alapozta. A kisgyermekeknek szánt tejalapú italokról és hasonló termékekről szóló 2016. évi bizottsági jelentés következtetései szerint nincs szükség olyan különös rendelkezésekre az összetételi követelményekre vonatkozóan, mint amilyeneket a kisgyermekek által fogyasztott élelmiszerekre vonatkozó bejelentett tervezet tartalmaz.

(13) A holland hatóságok tehát nem szolgáltatnak semmiféle tudományos indokolást, amely alátámasztaná, hogy a „kisgyermekeknek szánt italok” és a „kisgyermekeknek szánt tej” néven forgalmazott termékekre vonatkozóan különleges összetételi követelményeket kell megállapítani az „egyéb anyagok” tekintetében.

(14) Az 1925/2006/EK rendelet 12. cikke (2) bekezdésében foglalt rendelkezéseknek megfelelően a Bizottság 2020. október 5-én konzultációt folytatott az Élelmiszerlánc- és Állategészségügyi Állandó Bizottsággal.

(15) Ezen észrevételek fényében a Bizottság 2021. január 27-én az 1925/2006/EK rendelet 12. cikkének (3) bekezdése értelmében kedvezőtlen véleményt adott ki a bejelentett tervezetről, különösen annak 3. és 4. cikke tekintetében, és az említett rendelet 12. cikkének (3) bekezdésében meghatározott eljárást kell lefolytatnia.

(16) Ennek megfelelően fel kell kérni a holland hatóságokat, hogy ne fogadják el a szóban forgó rendelettervezet 3. és 4. cikkét, mivel a fenti észrevételek szerint nem nyújtották be az elfogadásukhoz szükséges indokolást, és e cikkekre 2021. január 27 óta a Bizottság elutasító véleménye vonatkozik.

(17) Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A HATÁROZATOT:

Egyetlen cikk A Holland Királyság – a Bizottság kedvezőtlen véleményében kifejtett és e határozatban foglalt észrevételek alapján – nem fogadhatja el az 1925/2006/EK rendelet 11. cikke (2) bekezdésének b) pontja alapján a Bizottságnak bejelentett, a kisgyermekeknek szánt italokról és a kisgyermekeknek szánt tejről szóló termékrendelet-tervezet 3. és 4. cikkét, amelyekre vonatkozóan a Bizottság 2021. január 27-én kedvezőtlen véleményt közölt a holland hatóságokkal. Ennek a határozatnak a Holland Királyság a címzettje.

Kelt Brüsszelben, 2022. január 24-én. a Bizottság részéről Stella KYRIAKIDES a Bizottság tagja

(1) HL L 404., 2006.12.30., 26. o.

(2) A Bizottság (EU) 2016/127 felhatalmazáson alapuló rendelete (2015. szeptember 25.) a 609/2013/EU európai parlamenti és tanácsi rendeletnek az anyatej-helyettesítő és az anyatej-kiegészítő tápszerekre vonatkozó különös összetételi és tájékoztatási követelmények, valamint a csecsemők és kisgyermekek táplálásával kapcsolatos információkra vonatkozó követelmények tekintetében való kiegészítéséről (HL L 25., 2016.2.2., 1. o.).

(3) Az Európai Parlament és a Tanács 609/2013/EU rendelete (2013. június 12.) a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről (HL L 181., 2013.6.29., 35. o.).

(4) A Bizottság jelentése az Európai Parlamentnek és a Tanácsnak a kisgyermekeknek szánt tápszerekről(COM/2016/0169 final).

(5) EFSA Panel on Dietetic Products, Nutrition and Allergies, 2013, Scientific Opinion on nutrient requirements and dietary intake of infants and young children in the European Union (EFSA – diétás termékek, táplálkozás és allergiák tudományos testülete, 2013., Tudományos szakvélemény a csecsemők és kisgyermekek tápanyagigényeiről és étrendi bevitelükről az Európai Unióban), EFSA Journal 2013;11(10):3408.

(6) Ugyanott.